Nuno García Pico

Nuno García Pico, coñecido musicalmente como Grande Amore, nado no Chaíño (Frexulfe, O Valadouro) o 26 de maio de 1995, é un músico galego. Afincado en Compostela, formou en 2015 o grupo Oh! Ayatollah, do que é cantante e teclista e co que publicou un disco en 2018. Ao ano seguinte iniciou a súa carreira en solitario co nome de Grande Amore, tendo publicados tres álbums ata a data.

Nos seus traballos xoga co pop, o punk, o rock e a música techno dos 80 con letras en galego. Laureado por varias revistas e periodistas e con actuacións no MAZO Madrid ou no Underfest de Vigo. En 2022 foi Premio Martín Códax da Música.

 Traxectoria 
Naceu no Chaíño, na parroquia de Frexulfe do concello do Valadouro, onde se criou sendo o único neno da aldea. Xa estudando a ESO no IES Perdouro de Burela gañou o segundo premio do certame de relatos Trapero Pardo do Concello de Lugo animado polo profesor Bernardo Penabade. Continuou estudos na Facultade de Filosofía de Santiago de Compostela, e na capital galega formou xunto a varios amigos en 2015 o grupo Oh! Ayatollah, onde cantaba e tocaba o teclado. Con esta banda publicou un álbum, Volve a canción protesta, encadrado no xénero do pop e con inspiración no punk, e percorreu os escenarios galegos, acadando certa sona.miniatura|Grande Amore nun concerto en Barcelona (2023).
No ano 2019 emprendeu a súa carreira en solitario co proxecto Grande Amore, co que foi sacando éxitos como Esta cruz, Perdón por ser tan sexy, Todo ou nada, ou Vémonos no baño. En 2021 formou con Ortiga o proxecto Los Rastreadores, un EP con seis temas: Un agarrado, Nrtkm, Mondo dolore, seis, Fiesta Chill. 

Tamén en 2021 sacou o seu primeiro álbum en solitario, co título Grande Amore, baixo o selo discográfico de Ernie Records e con Hevi como produtor. O deseño gráfico das portadas, especialmente rechamante, foi obra de Branca Studio. O traballo incluíu o sinxelo Esta pena que a veces teño, o maior éxito do artista, con preto dun millón de escoitas en Spotify e máis de 200.000 visualizacións do seu videoclip en YouTube. Tras este traballo incrementou de xeito substancial o seu número de concertos, tanto en Galicia como fóra dela, e tras un tempo actuando só incorporáronse aos directos as artistas Clara Redondo e María Gallego Román, coñecida como mariagrep.

En 2023 publicou o seu segundo álbum, co título II, un traballo de dez temas producido por Carlangas. A portada do disco foi realizada polo deseñador canadense Adam Kindred, cun estilo semellante ao utilizado nos diferentes subxéneros do heavy metal, estilo musical ao que é afeccionado o propio cantante. Esta afección ao xénero, levouno a colaborar coa banda de Pazos de Borbén Acouga no seu tema "Arde".

En marzo de 2025 publicou o seu terceiro disco como Grande Amore, co título III. Dedicado a Robe Iniesta, Steve Albini e Ascensión Fernández García, contou coa colaboración de Nacho Vegas no tema "Ti máis eu" e incluíu unha versión de "Maldita sea mi suerte" de Los Suaves.

 Discografía 

 Con Oh! Ayatollah 

 Álbums 

 Volve a canción protesta (2018).

 Como Grande Amore 

 Álbums 
 Grande Amore (2021).
 II (2023).
 III (2025).

 Singles e EPs 
 2019 - Todo Ou Nada
 2019 - Esta Cruz
 2019 - Perdón por Ser Tan Sexy
 2020 - Mundo Nuno con Mundo Prestigio
 2021 - Ortiga & Grande Amore Presentan: los Rastreadores con Ortiga
 2021 - Vémonos No Baño
 2021 - Esta Pena Que a Veces Teño
 2021 - Vamos Enchernos (e Vamos Falar de Cousas)
 2021 - Papando / Mundo Nuno
 2021 - Nunomanía EP con Mundo Prestigio
 2022 - A Vida con The Rapants
 2022 - Esta Pena que a Veces Teño (Remix)
 2023 - Pelea
 2023 - Do meu corpo van nacer outros corpos
 2023 - Onde ela me quer levar
 2023 - Ben sabe Dios que o intentei
 2024 - Personajes con Galician Army e Futuro Alcalde

 Notas 

Categoría:Nados no Valadouro
Categoría:Músicos de Galicia
Categoría:Nados en 1995
Categoría:Grupos musicais en galego